钦定古今图书集成/理学汇编/学行典/第042卷 > 理数钤〈坤集下〉 > 《大小四象断法》〈东南与西北之卦〉
## 钦定古今图书集成/理学汇编/学行典/第042卷 > 理数钤〈坤集下〉 > 《大小四象断法》〈东南与西北之卦〉

“大四象者，元会运世也。小四象者，岁月日时也。积月
日时成岁者，历之常，人之所知也。以三十岁为一世，
以十二世三百六十年为运，以三十运万八百年为
会，以十二会十二万九千六百年为元”，则《皇极》之四
象，如古历之所谓“章蔀纪元”，而数不同也。盖《河图》十
数，自天一至地十。《皇极》则拟为元会、运世，岁月日时
“分秒，自日而下，分日为时，为分为秒，自日而上，积日
为月，为岁为世，为运，会元”，然皇极之分大小四象，不
若古历之虚立名也。以元为干，会为兑，运为离，世为
震，四卦为阳为天焉；以岁为坤、月为艮，日为坎，时为巽，四卦为阴为地焉。分秒无卦，谓之无体，而均用于
大小四象之中。在后天之《易》，只有岁月日时，而无元
会运世；是以后天《易》用五行而不兼四象，先天《易》具
四象而兼五行也。四象为先天之机括，诸数之弥缝，
是可不明其义乎？明其义，则知其占矣。

元者，太乙统宗也。函容万象，囊括终始，并蓄隆污，有
本末源流，备宽大和平之福。于《干》之四德为元，元者
善之长也。伊川曰：“元，万物之始也”，于事物为新。其情
恢洪光大，其时春，其数一，而十二万九千六百，常总
其纲而不用，蓄而将发。

“会”者，日月合璧也。阴阳交遇，离而复合，章别段分，异
质同用，嘉耦并生，群而有别。于《干》之四德为“亨”，“亨”者
嘉之会也，又为会通于事物，为缉合昌盛其情，为用
晦而明。“离”者复合，合者复离，其时夏，其数十二而一
万八百，有条理而不紊，辨物而当。

运者，璇玑回旋也。《干》《范》左回，经星右转，动健不息，泰、
否升降，反复，其道不可为典，要于《干》之四德为利，利
者，义之和也。豫顺以动，故和。失时而强为，则戾于事，
物为迁改，缤纷陆离，其情回护，变更，其时秋，其数三
十而三百六十，变动不居，流行无息。

“世”者，康济生灵也。辰次相续，如世代相承，酬酢变故，
趋利避害，或得或丧，惟时所适。于《干》之四德为贞。贞
者事之干也。正大自持，以济万事，承前𢌿后，终则有
始于事物，为近人。切己阴谋传递为辰，有位而无体，
其情为分辨厘正，其时冬，其数三十，而四千三百二
十，接连不穷，逆顺不一，有莫之为而为者存。